Tmienja u għoxrin ritratt ta’ xeni differenti, ħafna minnhom tal-baħar, jinsabu għall-wiri fil-Mużew Marittimu l-Birgu. Din il-wirja hi ta’ studenti tal-iskola sekondarja bniet, Saint Thomas More, f’Santa Luċija. Mit-titlu Tides, 11-il studenta tal-iskola sekondarja tal-bniet ta’ Santa Lucija kellhom joħorġu b’ideat għal wirja fotografika. Waqt li iddominaw ir-ritratti tal-baħar, spikkaw ritratti ta’ xeni ta’ pajsaġġi, bini, u anke ideat oħra li ħargu bihom l-istudenti. Mgħejjuna mill-fotografiku Kevin Casha, dawn l-istudenti ilhom minn Jannar jaħdmu biex iħejju għal din il-wirja. L-għalliema tagħhom tal-arti spjegat li kollha użaw cameras diġitali sempliċi, b’uħud mill-istudenti saħansitra jużaw cameras provduti mill-iskola. L-inizjattiva tal-iskola sekondarja bniet Saint Thomas More f’Santa Lucija tidher li tista’ twassal biex dawn l-istudenti jkomplu t-triq tagħhom fl-arti u l-fotografija. Il-wirja fotografika bix-xogħolijiet ta’ dawn l-istudenti tibqa’ miftuħa fil-Mużew Marittimu l-Birgu sat-8 ta’ Gunju.